Sopimuksen tavoite, joka kuvataan 2 artiklassa (Luonne ja soveltamisala), on perustaa osapuolten välinen kumppanuus, joka perustuu vuoropuhelun ja yhteistyön lujittamiseen tähtäävään monipilariseen lähestymistapaan.

Vakiintuneen oikeuskäytännön mukaan oikeusperustan valinnan on perustuttava sellaisiin objektiivisiin seikkoihin, jotka voivat olla tuomioistuimen suorittaman valvonnan kohteena ja joihin kuuluvat toimen tarkoitus ja sisältö.

Korkea edustaja ja komissio katsovat, että neuvoston neuvotteluohjeissaan asettamat tavoitteet on saavutettu ja että sopimusluonnos voidaan toimittaa allekirjoitettavaksi.

Myös Euroopan parlamentti on pidetty kaikilta osin ajan tasalla koko neuvottelujen ajan, ja unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, lähetti jäljennöksen parafoidusta sopimuksesta Euroopan parlamentin puhemiehelle ..... …...

Neuvosto on pidetty ajan tasalla neuvottelujen kaikissa vaiheissa. Sitä on kuultu säännöllisesti asiaankuuluvassa Aasian työryhmässä.

Sopimus sisältää määräyksiä poliittisesta vuoropuhelusta ja yhteistyöstä monilla eri aloilla. Se perustuu EU:n poliittisiin vakiolausekkeisiin ihmisoikeuksista ja Kansainvälisestä rikostuomioistuimesta ja sisältää sitoumuksia, jotka liittyvät naisten ja lasten oikeuksiin. Sopimus perustuu molemminpuolisen vastuuvelvollisuuden periaatteisiin, ja siinä toistetaan osapuolten valmius ratkaista yhteisiä huolenaiheita, joita ovat muun muassa 1) terrorismin, kansainvälisen rikollisuuden ja laittoman kaupan torjunta, 2) ydinaseiden leviämisen estäminen, aseistariisunta ja ydinturva, 3) joukkotuhoaseet, 4) pienaseet ja kevyet aseet ja 5) huumausaineiden torjunta. Yhteistyötä koskevat määräykset kattavat seuraavat alat: infrastruktuurin kehittäminen, energia, liikenne, terveys, luonnonvarat, verotus, koulutus ja kulttuuri, työllisyys ja sosiaaliasiat, tiede ja teknologia sekä ympäristö ja ilmastonmuutos. Lisäksi sopimuksessa korostetaan, että on tärkeää vahvistaa oikeudellista yhteistyötä, ja vahvistetaan osapuolten sitoumus torjua järjestäytynyttä rikollisuutta, rahanpesua ja korruptiota.

Sopimus on ensimmäinen Euroopan unionin ja Afganistanin välinen sopimussuhde, ja se lujittaa EU:n sitoumusta tukea Afganistanin tulevaa kehitystä sen ”muutoksen vuosikymmenenä”, josta sovittiin Bonnin konferenssissa vuonna 2011. Sopimus vahvistaa poliittista vuoropuhelua ja parantaa yhteistyötä monilla eri aloilla, minkä myötä se lujittaa Euroopan unionin sitoutumista Afganistaniin. Sen yhteydessä huomioidaan Bonnissa, Chicagossa, Kabulissa, Tokiossa ja Lontoossa pidettyjen Afganistania käsitelleiden kansainvälisten konferenssien tulokset.

–SEUT-sopimuksen 207 artiklalla annetaan EU:lle toimivalta tehdä sopimuksia yhteisen kauppapolitiikan alalla. SEUT-sopimuksen 3 artiklan 1 kohdan mukaan EU:lla on tällä alalla yksinomainen toimivalta.

–SEUT-sopimuksen 209 artiklalla annetaan EU:lle toimivalta tehdä sopimuksia kolmansien maiden kanssa kehitysyhteistyöpolitiikan alalla.

Oikeuskäytännön mukaan kysymys siitä, ”kuuluuko sopimuksen määräys [unionin] toimivaltaan, koskee kuitenkin tämän toimivallan antamista ja siis sen koko olemassaoloa eikä sitä, onko toimivalta luonteeltaan yksinomainen vai jaettu”. Näin ollen unioni voi siinä laajuudessa kuin sille on perussopimuksissa annettu toimivaltaa tietyllä politiikan alalla käyttää tätä toimivaltaa ulkoisesti.

SEUT-sopimuksen 3 artiklan 2 kohdan mukaan EU:lla on myös yksinomainen toimivalta tehdä kansainvälinen sopimus ”siltä osin kuin se voi vaikuttaa yhteisiin sääntöihin tai muuttaa niiden ulottuvuutta”. Unionin tuomioistuin on tuomiossaan katsonut, että neuvottelut voivat ”vaikuttaa yhteisiin sääntöihin tai muuttaa niiden ulottuvuutta”, jos ”neuvottelujen sisältö [...] kuuluu unionin yhteisten sääntöjen suurelta osin kattamaan alaan [...]. Kyseiset neuvottelut kuuluvat näin ollen unionin yksinomaisen toimivallan piiriin.” Hiljattaisessa oikeuskäytännössä selvennetään myös, että toimivallan ja erityisesti yksinomaisen toimivallan tarkastelussa on otettava huomioon sekä unionin säännöt että ”niiden ennustettavissa olevat kehitysnäkymät”.

Perussopimuksilla annetaan näin ollen EU:lle toimivalta toimia kaikilla sopimuksen soveltamisalaan kuuluvilla aloilla.

Muut oikeudelliset näkökohdat

Sopimuksella perustetaan institutionaalinen kehys, joka koostuu sekakomiteasta (ks. VIII osasto, 49 artikla, Institutionaalinen kehys). Sekakomitea voi perustaa erityiskomiteoita tai työryhmiä avustamaan sitä sen tehtävien suorittamisessa. Lisäksi 54 artiklalla (Velvoitteiden täyttäminen) otetaan käyttöön riitojenratkaisumenettely, jota on käytettävä, jos jompikumpi osapuoli ei täytä sopimuksen mukaisia velvoitteitaan.

Sopimus on aluksi voimassa kymmenen vuotta. Sen voimassaoloa jatketaan ilman eri toimenpiteitä viideksi vuodeksi kerrallaan, jollei kumpikaan osapuoli ilmoita toiselle kuusi kuukautta ennen voimassaolojakson päättymistä kirjallisesti aikomuksestaan olla jatkamatta sopimuksen voimassaoloa. Sopimus voidaan irtisanoa kuuden kuukauden irtisanomisajalla.

2015/0303 (NLE)

Yhteinen ehdotus

NEUVOSTON PÄÄTÖS

Euroopan unionin ja Afganistanin islamilaisen tasavallan välisen kumppanuutta ja kehitystä koskevan yhteistyösopimuksen allekirjoittamisesta Euroopan unionin puolesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 37 artiklan,

ottaa huomioon Euroopan unionin toiminnasta tehdyn sopimuksen ja erityisesti sen 207 ja 209 artiklan yhdessä sen 218 artiklan 5 kohdan ja 218 artiklan 8 kohdan toisen alakohdan kanssa,

ottaa huomioon Euroopan komission ja unionin ulkoasioiden ja turvallisuuspolitiikan korkean edustajan ehdotuksen,

sekä katsoo seuraavaa:

(1)Neuvosto valtuutti komission ja unionin ulkoasioiden ja turvallisuuspolitiikan korkean edustajan marraskuussa 2011 aloittamaan neuvottelut Afganistanin islamilaisen tasavallan kanssa kumppanuutta ja kehitystä koskevasta yhteistyösopimuksesta.

(2)Neuvottelut yhteistyösopimuksesta saatettiin onnistuneesti päätökseen, ja sopimus parafoitiin Kabulissa 2 päivänä heinäkuuta 2015.

(3)Sopimus olisi sen vuoksi allekirjoitettava EU:n puolesta sillä varauksella, että sen tekeminen saatetaan päätökseen myöhemmin,